ไฟแนนซ์ทูเดย์
โดย...ภูคา
6 ม.ค. 2560

โดย...ภูคา
เปิดทำงานสัปดาห์แรกของปี 2560 สมคิด จาตุศรีพิทักษ์ รองนายกรัฐมนตรี ซุ่มเงียบมามอบนโยบายให้ผู้บริหารที่กระทรวงการคลังเป็นแห่งแรกแบบไม่ทันตั้งเนื้อตั้งตัว ที่มาเป็นที่แรกเพราะกระทรวงการคลังถือว่ากุมนโยบายสำคัญของประเทศ และจะมาขอบใจข้าราชการที่ตั้งใจทำงานกันอย่างเต็มที่ตลอดปีที่ผ่านมา
ส่วนเรื่องที่มีการเสนอยกระดับสภาพัฒน์เทียบชั้นกระทรวงนั้น สมคิด บอกว่าทำสภาพัฒน์ให้เข้มแข็ง เช่น การรับคนใหม่มาแทนคนเก่าที่สมองไหลลาออกไปทำงานที่อื่นให้ได้ก่อนจะดีกว่า
ด้านกรมสรรพากร ฝากชี้แจงว่า กรมไม่บังคับให้ผู้เสียภาษีเงินได้บุคคลธรรมดาต้องเปิดบัญชีพร้อมเพย์เพื่อใช้ขอรับเงินภาษีคืน เพราะกรมยังคืนเงินค่าลดหย่อนภาษีทางไปรษณีย์ได้ตามปกติ เพียงแต่การจ่ายเงินผ่านพร้อมเพย์จะทำให้ผู้ที่ได้ภาษีคืนจะได้เงินรวดเร็วกว่าการส่งเช็คคืนภาษีไปให้ที่บ้าน
ใกล้เข้ามาถึงวันเด็ก เสาร์ที่ 2 ของเดือน ม.ค. ปีนี้ธนาคารออมสินฝากเงินตั้งแต่ 100 บาท ได้กระปุกรถบัสนักเรียนสีชมพู
ด้านธนาคารเพื่อการเกษตรและสหกรณ์การเกษตร หรือ ธ.ก.ส. ออกเงินฝากวันดี KID D เพียงเปิดบัญชีหรือฝากเพิ่ม 500 บาท ได้รับกระปุกน้องทุย ใครชอบกระปุกแบบไหน พาบุตรหลานแวะไปฝากเงินกันได้เลย